VENDIM
Nr. 323, datë 31.5.2023
PËR MIRATIMIN E STRUKTURËS SË PAGËS DHE TË NIVELEVE TË PAGAVE TË POZICIONEVE KOORDINATOR TË RRJETIT TË KOORDINATORËVE KUNDËR KORRUPSIONIT NË DISA INSTITUCIONE TË ADMINISTRATËS SHTETËRORE
Në mbështetje të nenit 100 të Kushtetutës dhe të shkronjës “a”, të pikës 2, të nenit 8, të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, me propozimin e zëvendëskryeministrit, Këshilli i Ministrave
VENDOSI:
1. Në fushën e veprimit të këtij vendimi përfshihen: 

1.1 Institucione të administratës shtetërore në nivel qendror, në varësi të Kryeministrit apo ministrave të linjës, ku, për efekt të këtij vendimi, bëjnë pjesë: Drejtoria e Përgjithshme e Agjencisë Shtetërore të Kadastrës, Inspektorati Kombëtar i Mbrojtjes së Territorit, Drejtoria e Përgjithshme e Gjendjes Civile, Inspektorati Shtetëror i Punës dhe Shërbimeve Shoqërore, Drejtoria e Përgjithshme e Tatimeve, Drejtoria e Përgjithshme e Doganave, Agjencia për Zhvillim Bujqësor dhe Rural, Drejtoria e Përgjithshme e Autoritetit Kombëtar të Ushqimit, Drejtoria Qendrore e Agjencisë Kombëtare të Bregdetit, Drejtoria Qendrore e Drejtorisë së Përgjithshme të Arsimit Parauniversitar, Agjencia për Sigurimin e Cilësisë në Arsimin e Lartë, Agjencia Shtetërore e Prokurimeve të Përqendruara, Autoriteti Rrugor Shqiptar, Instituti i Shëndetit Publik, Inspektorati Shtetëror Shëndetësor, Inspektorati Shtetëror Teknik dhe Industrial, Shërbimi Social Shtetëror, Agjencia Kombëtare e Zonave të Mbrojtura, Drejtoria e Përgjithshme e Agjencisë Kombëtare të Mjedisit, Agjencia e Administrimit të Pasurive të Sekuestruara dhe të Konfiskuara.
1.2 Institucione në nivel qendror të sistemit shëndetësor, ku, për efekt të këtij vendimi, bëjnë pjesë: Qendra Spitalore Universitare “Nënë Tereza”, Drejtoria Qendrore e Operatorit të Shërbimeve të Kujdesit Shëndetësor, Spitali Obstetrik Gjinekologjik “Mretëresha Geraldinë”, Spitali Universitar i Traumës, Spitali Universitar Obstetrik Gjinekologjik “Koço Gliozheni”, Spitali Universitar “Shefqet Ndroqi”, Agjencia Kombëtare e Barnave dhe Pajisjeve Mjekësore, Spitali Psikiatrik “Ali Mihali”, Vlorë, Spitali Psikiatik “Sadik Dinçi”, Elbasan. 
1.3 Institucione/degë rajonale/vendore të institucioneve të administratës shtetërore, ku për efekt të këtij vendimi, bëjnë pjesë: drejtoritë vendore të Agjencisë Shtetërore të Kadastrës, drejtoritë rajonale të Drejtorisë së Përgjithshme të Arsimit Parauniversitar. 

1.4 Institucione/degë rajonale vendore të sistemit shëndetësor, ku, për efekt të këtij vendimi, bëjnë pjesë: drejtoritë rajonale të Operatorit të Shërbimeve të Kujdesit Shëndetësor, spitalet rajonale.

2. Klasat e pagës dhe shtesat për kushte pune (natyrë të veçantë pune) për pozicionet “koordinator”, pjesë të Rrjetit të Koordinatorëve kundër Korrupsionit në institucionet e përcaktuara në pikat 1.1. dhe 1.3., të këtij vendimi, janë përkatësisht, sipas lidhjeve nr. 1 dhe nr. 2, që i bashkëlidhen këtij vendimi dhe janë pjesë përbërëse të tij.

3. Elementet përbërëse të pagës bruto mujore (paga për pozicionin, shtesa për vjetërsi në punë dhe shtesa e nivelit të kualifikimit) për secilën klasë, të përcaktuara në lidhjet nr. 1 dhe nr. 2, që i bashkëlidhen këtij vendimi, si dhe vlerat për secilin element janë të njëjta me ato të miratuara në vendimin e Këshillit të Ministrave për pagat e nëpunësve civilë në institucionet e administratës shtetërore.

4. Paga bruto mujore për pozicionet “koordinator”, pjesë të Rrjetit të Koordinatorëve kundër Korrupsionit në institucionet e përcaktuara në pikat 1.2. dhe 1.4., të këtij vendimi, është përkatësisht, sipas lidhjeve nr. 3 dhe nr. 4, që i bashkëlidhen këtij vendimi dhe janë pjesë përbërëse të tij.

5. Vlera e pagës së grupit dhe shtesa për vjetërsi, të përcaktuara në lidhjet nr. 3 dhe nr. 4, të këtij vendimi, kanë të njëjtën vlerë dhe mënyrë llogaritjeje me atë të miratuar në vendimin përkatës të Këshillit të Ministrave për pagat e personelit mjekësor dhe të punonjësve të tjerë më arsim të lartë në sistemin e ministrisë përgjegjëse për shëndetësinë. 

6. Pavarësisht kategorive të pagave të miratuara në strukturat dhe organikat ekzistuese të institucioneve, të përfshira në pikat 1.1. dhe 1.3., të këtij vendimi, deri në miratimin e strukturës dhe organikës së re, për nëpunësit në pozicionet “koordinator”, pjesë të Rrjetit të Koordinatorëve kundër Korrupsionit të këtyre institucioneve do të zbatohen klasat e përcaktuara në lidhjet nr.1 dhe nr. 2, që i bashkëlidhen këtij vendimi. 

7. Ngarkohen institucionet e përcaktuara në pikat 1.1. dhe 1.3., të këtij vendimi, të propozojnë deri në datën 30 qershor 2023, sipas legjislacionit në fuqi, ndryshimin e strukturës dhe organikës ekzistuese për përshtatjen e saj, sipas klasave të pagave, të përcaktuara në këtë vendim.

8. Vendimi nr. 102, datë 16.2.2022, i Këshillit të Ministrave, “Për miratimin e strukturës e të niveleve të pagave të pozicioneve “koordinator” të Rrjetit të Koordinatorëve kundër Korrupsionit në disa institucione të administratës shtetërore”, i ndryshuar, shfuqizohet. 

9. Efektet financiare, që rrjedhin nga zbatimi i këtij vendimi, fillojnë nga data 1 prill 2023 dhe për vitin 2023 të përballohen nga fondet e kontingjencës, të miratuara për këtë vit.

Ky vendim hyn në fuqi menjëherë dhe botohet në Fletoren Zyrtare.
ZËVENDËSKRYEMINISTËR
Belinda Balluku 
Lidhja nr. 1

Klasat e pagës dhe shtesat për kushte pune (natyrë të veçantë pune) për pozicionet “koordinator”, pjesë të Rrjetit të Koordinatorëve kundër Korrupsionit në institucionet e përcaktuara në pikën 1.1, të këtij vendimi
	Pozicioni
	Klasa e pagës
	Grupi i diplomës
	Shtesa për kushte pune (natyrë të veçantë pune) (lek/muaj)

	Koordinator në:

- Drejtorinë e Përgjithshme të Agjencisë Shtetërore të Kadastrës. 
	I-4
	1
	18 000

	Koordinator në: 

- Drejtorinë e Përgjithshme të Tatimeve;

- Drejtorinë e Përgjithshme të Doganave.
	II-1
	1
	15 000

	Koordinator në: 

- Inspektoratin Kombëtar të Mbrojtjes së Territorit; 

- Agjencinë Kombëtare të Zonave të Mbrojtura; 

- Drejtorinë e Përgjithshme të Agjencisë Kombëtare të Mjedisit.
	II-1
	1
	10 000

	Koordinator në:

- Drejtorinë e Përgjithshme të Gjendjes Civile; 

- Inspektoratin Shtetëror të Punës dhe Shërbimeve Shoqërore; 

- Agjencinë për Zhvillimin Bujqësor dhe Rural; 

- Drejtorinë e Përgjithshme të Autoritetit Kombëtar të Ushqimit; 

- Drejtorinë Qendrore të Agjencisë Kombëtare të Bregdetit; 

- Drejtorinë Qendrore të Drejtorisë së Përgjithshme të Arsimit Parauniversitar; 

- Agjencinë për Sigurimin e Cilësisë në Arsimin e Lartë;

- Agjencinë Shtetërore e Prokurimeve të Përqendruara; 

- Autoritetin Rrugor Shqiptar në nivel qendror; 

- Institutin e Shëndetit Publik;

- Inspektoratin Shtetëror Shëndetësor në nivel qendror; 

- Inspektoratin Shtetëror Teknik dhe Industrial;

- Shërbimin Social Shtetëror në nivel qendror.
	II-1
	1
	5 000

	Koordinator në:

- Agjencinë e Administrimit të Pasurive të Sekuestruara dhe të Konfiskuara.
	II-2
	1
	10 000


Lidhja nr. 2

Klasat e pagës dhe shtesat për kushte pune (natyrë të veçantë pune) për pozicionet “koordinator”, pjesë të Rrjetit të Koordinatorëve kundër Korrupsionit në institucionet e përcaktuara në pikën 1.3, të këtij vendimi
	Pozicioni
	Klasa e pagës
	Grupi i diplomës 
	Shtesa për kushte pune (natyrë të veçantë pune) (lek/muaj)

	Koordinator në: 

- Drejtoritë vendore të kategorisë së parë të Agjencisë Shtetërore të Kadastrës.
	III-2
	1
	18 000

	Koordinator në: 

- Drejtoritë vendore të kategorisë së dytë, të Agjencisë Shtetërore të Kadastrës.
	IV-1
	1
	18 000

	Koordinator në: 

- Drejtoritë rajonale të Arsimit Parauniversitar.
	IV-1
	1
	5 000


Shënim. Kategorizimi i drejtorive vendore të Agjencisë Shtetërore të Kadastrës është sipas vendimit përkatës të Këshillit të Ministrave, për pagat e këtij institucioni. 

Lidhja nr. 3
Paga bruto mujore për pozicionet “koordinator”, pjesë të Rrjetit të Koordinatorëve kundër Korrupsionit në institucionet e përcaktuara në pikën 1.2, të këtij vendimi
	Pozicioni
	Paga bruto mujore

	
	Grupi i diplomës
	Shtesa për vjetërsi
	Shtesa e pozicionit
	Shtesa për kushte pune (natyrë të veçantë pune) (lek/muaj)

	Koordinator në: 

- Qendrën Spitalore Universitare “Nënë Tereza”.
	1
	2%
	139 000
	5 000

	Koordinator në: 

- Drejtorinë Qendrore të Operatorit të Shërbimeve të Kujdesit Shëndetësor. 
	1
	2%
	130 000
	5 000

	Koordinator në: 

- Spitalin Obsetrik Gjinekologjik “Mbretëresha Geraldinë”; 

- Spitalin Universitar të Traumës;

- Spitalin Universitar Obsetrik Gjinekologjik “Koço Glozheni”; 

- Spitalin Universitar “Shefqet Ndroqi”.
	1
	2%
	126 000
	5 000

	Koordinator në:

- Agjencinë Kombëtare të Barnave dhe Pajisjeve Mjekësore.
	1
	2%
	119 000
	5 000

	Koordinator në: 

- Spitalin Psikiatrik “Ali Mihali”, Vlorë;

- Spitalin Psikiatik “Sadik Dinci”, Elbasan.
	1
	2%
	102 000
	5 000


Lidhja nr. 4

Paga bruto mujore për pozicionet “koordinator”, pjesë të Rrjetit të Koordinatorëve kundër Korrupsionit në institucionet e përcaktuara në pikën 1.4 të këtij vendimi

	Pozicioni
	Paga bruto mujore

	
	Grupi i diplomës
	Shtesa për vjetërsi
	Shtesa e pozicionit
	Shtesa për kushte pune (natyrë të veçantë pune) (lek/muaj)

	Koordinator në spitalet rajonale. 
	1
	2%
	102 000
	5 000

	Koordinator në drejtoritë rajonale të Operatorit të Shërbimeve të Kujdesit Shëndetësor.
	1
	2%
	95 000
	5 000


